钦定古今图书集成/明伦汇编/氏族典/第265卷 > 王彦俦
## 钦定古今图书集成/明伦汇编/氏族典/第265卷 > 王彦俦

按《十国春秋》：南唐王彦俦，蔡州上蔡人也，少为州军
校。后唐同光末，诸郡多乱，彦俦亦乐祸思奋，会同列
六人来与谋曰：“天下恟恟，能者得富贵，我辈不可后
人。”彦俦许诺。绐曰：“今夕吾直府中，公等可持兵来，吾
亦衷甲为内应。”既夜，六人如约至，彦俦伏剑尽斩之，
持其首叩帐门呼刺史曰：“奸窃发，幸伏其罪矣。请公
亟号令，以安众心。”刺史惊喜，出彦俦，又斩之。乃委罪
于六人，自领州事。唐兵来讨，彦俦自计不能守，匿妻
子于村舍，奉父母南奔。烈祖辅吴，以为都押牙，历和
州刺史，始遣间使迎妻子来归。彦俦有政绩，善抚境，
以报最，入拜天威统军。自以发迹凶乱，于是务为小
心谨恪，烈祖嘉之，常升堂拜其父。元宗时，擢康化军
节度使。时给事中常梦锡用直谏左迁判官，彦俦待
之尽礼，如在朝廷，士人称之。居数年，卒于镇。